Liszt Intézet Magyar Kulturális Központ – Párizs

A Liszt Intézet Magyar Kulturális Központ – Párizs (rövidítve Liszt Intézet Párizs, korábbi nevén Párizsi Magyar Intézet) a magyarországi Külgazdasági és Külügyminisztérium irányítása alá tartozó kulturális központ. Az Intézet elsődleges célja a nemzeti kulturális örökség megőrzése és külföldiekkel való megismertetése, a magyar nyelvoktatás, a programok által a magyar kultúra és társadalom sokszínűségének bemutatása, valamint a kulturális diplomáciai kapcsolatok ellátása. A kulturális központ feladatai A Liszt Intézet Párizs célja a magyar kulturális és társadalmi élet bemutatása a párizsi magyar és francia közönség számára, ezért programjai döntően francia nyelvűek. Kiállításai, zenei és irodalmi programkínálata, filmvetítései, könyvbemutatói és különböző előadásai a párizsi kulturális élet szerves részét képezik. Az intézmény a saját rendezvények szervezésén túl a magyar kulturális produkciók franciaországi létrejöttét is támogatja. A központ tudományos és oktatási funkciókat is ellát: az Intézetben magyar nyelvoktatás folyik és nyelvvizsga letételére is lehetőség van. Feladata a franciaországi magyar lektorokkal való kapcsolattartás, tudományos konferenciák, kerekasztal-beszélgetések és vita-alkalmak szervezése is. Az Intézet megemlékezik a nemzeti ünnepekről és gyermekfoglalkozásokat is tart a Franciaországban élő magyar gyerekeknek, ezzel járulva hozzá a Franciaországban élő magyarok nemzeti identitásának ápolásához. Az Intézet számos francia partnerrel működik együtt és több nemzeti és/vagy kimondottan párizsi érdekeltségű projektben vesz részt. Ilyen például a Mois de la photo (A fotó hónapja), a Fête de la musique (A zene ünnepe), Európa egyik legnagyobb könyvvására, a Salon du livre, vagy a Lire en fête (Az olvasás ünnepe). Regionális partnerei – francia-magyar egyesületek, testvérvárosok, kulturális és oktatási intézetek – segítségével egész Franciaországra kiterjedő hálózattal bír. A kulturális központ épülete Az intézet Párizs egyik központi kerületében található, a Saint-Sulpice-templom és a Luxembourg-kert között. Az ideérkezőket a bejáratnál Lapis András Kalap alatt című szobra fogadja (a mű eredetije Szegeden látható). A 2850 négyzetméter alapterületű házban helyet kap egy könyvtár, két, Victor Vasarely, illetve André Kertész nevét viselő galéria, egy ötvenöt fő fogadására alkalmas moziterem, egy száznyolcvan fős, Steinway zongorával ellátott konferencia- és koncertterem, valamint a nyelvórák megtartására biztosított két nyelvi terem is. Az intézet már említett könyvtára, mely csaknem tízezer kötetével, DVD- és CD-tárával Franciaország második legnagyobb hungarológiai gyűjteménye, a nyitvatartási időn belül a közönség számára is szabadon használható. Története Az 1920-as években Klebelsberg Kuno kultuszminiszter fontosnak tartotta a külföldi magyar intézetek (Collegium Hungaricumok) felépítését – így alakultak meg az első kulturális intézetek Bécsben, Berlinben, Rómában, majd Párizsban is. A Párizsi Magyar Intézet (PMI) elődje, a Magyar-Francia Egyetemi Információs Iroda (Bureau franco-hongrois de Renseignements Universitaires) 1928-ban alakult meg Molnos (Müller) Lipót irányítása alatt. Az iroda célja a Párizsban tanuló magyar ösztöndíjasok orientálása és segítése volt, elsősorban tanulmányi szempontból. Az iroda az Hôtel du Cèdre (szálloda a Quartier Latin-ben) két földszinti helyiségében kezdte meg működését, majd 1931-ben átköltözött a Geoffroy-St-Hilaire utca egyik bérházának ötödik emeletére. 1934-ben, már Franciaországi Magyar Tanulmányi Központ (Centre d’Études Hongroises en France) néven, a Place du Panthéon 13. alatti épületbe helyezte át székhelyét, ahol már öt helyiséggel rendelkezett. 1945 előtt a központ utolsó székhelye a Pierre Curie utca 18. alatt volt található. Az intézmény 1941-ben vette fel a Párizsi Magyar Intézet nevet. Az 1985-ben, Köpeczi Béla művelődési minisztersége alatt vásárolta meg a magyar állam a Párizsi Magyar Intézet jelenlegi épületét. A ház felújítását követően az Intézet 1986 decembere óta működik a jelenlegi helyén. 2008-ig az épületben működött a párizsi magyar konzulátus is. 2021 szeptemberétől a magyar kulturális intézeti hálózat Liszt Intézet - Magyar Kulturális Központ néven folytatja tevékenységét. Korábbi igazgatók 1928–1943 Molnos (Müller) Lipót 1943–1946 Lajti István 1946-1949 Lelkes István 1949–1950 Dobossy László 1950–1956 Koltai Kovács Béla 1956–1959 Gergely János 1959–1961 Gereblyés László 1961–1966 Báti László 1966–1968 Bene Ede 1968–1973 Lőrincz Tamás 1973–1976 Dobossy László 1976–1980 Klein Márton 1980–1986 Borha Zoltán 1986–1990 Berényi Pál 1990–1991 Pataki Pál 1991–1994 Vigh Árpád 1995–1998 Kovács András Bálint 1999–2005 Csernus Sándor 2005–2010 Ecsedi-Derdák András 2011–2015 Ablonczy Balázs 2015-2019 Havasi János 2019-2022 Bodnár Zita 2023-tól Burányi Adrienne Éva (mb.) Jegyzetek Források ROMSICS Ignác: Francia-magyar kulturális kapcsolatok és a párizsi “Magyar Intézet” a két világháború között [1] Histoire Archiválva 2014. augusztus 17-i dátummal a Wayback Machine-ben - Institut hongrois de Paris Ambassadors of Hungarian Culture, Cultural Institutes in the World (A magyar kultúra követei, kulturális intézetek a világban) Nemzeti Kulturális Örökség Minisztériuma, 2006.